РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/297-16

13. децембар 2016. године

Б е о г р а д

З А П И С Н И К

СЕДМЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 12. ДЕЦЕМБРА 2016. ГОДИНЕ

Седница је почела у 15,00 часова.

 Седници је председавао Маријан Ристичевић, председник Одбора.

Седници су присуствовали чланови Одбора: Јасмина Обрадовић, Верољуб Матић, Тијана Давидовац, Жарко Богатиновић, Милија Милетић, Марко Гавриловић, Радован Јанчић, Арпад Фремонд, Данијела Стојадиновић, Горан Јешић, Нада Лазић, проф. др Миладин Шеварлић као и Драган Јовановић, заменик члана Одбора.

 Седници нису присуствовали чланови Одбора: Мирослав Алексић, мр Марко Миленковић и Ненад Божић.

Седници је присуствовао и народни посланик Звонимир Ђокић.

Поред чланова Одбора, седници је присуствовао и народни посланик Владимир Ђурић.

 Седници су присуствовали представници Министарства пољопривреде и заштите животне средине: Бранислав Недимовић, министар, Зоран Јањатовић, помоћник министра, Радивој Надлачки, саветник министра, Наташа Милић, в.д. директор Републичке дирекције за воде, Милан Његован, Републичка дирекција за воде, Жарко Радат, директор Управе за аграрна плаћања и Драган Гламочић, саветник премијера за област пољопривреде, као и представници средстава јавног информисања.

Одбор је једногласно усвојио следећи

**Д н е в н и р е д**

1. Разматрање Предлога закона о изменама и допунама Закона о пољопривреди и руралном развоју, који је поднела Влада (број 320-3198/16 од 6. децембра 2016. године), у начелу;
2. Разматрање Предлога закона о изменама и допунама Закона о подстицајима у пољопривреди и руралном развоју, који је поднела Влада (број 320-3197/16 од 6. децембра 2016. године), у начелу;
3. Разматрање Предлога закона о изменама и допунама Закона о водама, који је поднела Влада (број 325-3193/16 од 6. децембра 2016. године), у начелу;
4. Разно.

Пре преласка на рад по утврђеном дневном реду, председник Одбора предложио је да се у складу са чланом 76. Пословника Народне скупштине, обави заједнички начелни претрес о тач. 1. до 3. предложеног дневног реда. Одбор је једногласно усвојио овај предлог.

Прва-трећа тачка дневног реда - **Разматрање Предлога закона о изменама и допунама Закона о пољопривреди и руралном развоју; Разматрање Предлога закона о изменама и допунама Закона о подстицајима у пољопривреди и руралном развоју и Разматрање Предлога закона о изменама и допунама Закона о водама, у начелу**

 У уводним напоменама, министар Бранислав Недимовић, образлажући Предлог закона о изменама и допунама Закона о пољопривреди и руралном развоју, истакао је да разлози за измену и допуну пре свега иду у корист пољопривредним произвођачима и прерађивачима, корисницима ИПАРД система претприступних фондова. Тим законским изменама у потпуности ће се усагласити национално законодавство у области пољопривреде и руралног развоја са правним прописима Европске уније, што је и предуслов за отварање поглавља 11. Такође, изменама и допунама овог Закона, подразумевају се и решења, која до сада нису били присутна у домаћој пракси. Један од тих решења је „Елпис“, систем идентификације парцела, како би се што лакше спровеле процедуре око комасације и контроле директних плаћања. Ту су још и систем рачуноводствене контроле пољопривредних газдинстава и систем тржишних информација у пољопривреди Србије, како би се успоставио комплетан систем свих цена пољопривредних производа који постоје на простору Србије.

Када је реч о Предлогу закона о изменама и допунама Закона о подстицајима у пољопривреди и руралном развоју, министар је истакао да је изменама проширен опсег корисника средстава, посебно у девастираним подручјима у земљи и у области сточарства. Такође, министар је посебно нагласио мере подршке младим пољопривредним произвођачима, кроз средства која ће бити унапред обезбеђена, а очекује се да се након усвајања овог Закона, кроз подзаконске акте детаљније регулише ова област. Када је реч о руралном развоју, министар је нагласио да измене и допуне овог Закона подразумевају и формирање локалних акционих група, као и дефинисану класификацију мера руралног развоја.

Образлажући Предлог закона о изменама и допунама Закона о водама, министар је рекао да се новим изменама и допунама потпуно уводи ред у ту област. Досадашња законска решења предвиђала су подељену надлежност у погледу превенције и санације у делу управљања водама, што је сада решено. Прописана је и обавеза доношења плана управљања водама, који ће бити спроведени кроз урбанистичке и планске акте. Предвиђа се и да се досадашња наплата накнаде за одводњавање врши преко надлежних јавних водопривредних предузећа, уместо преко Пореске управе. Нагласио је и да су предложена решења у области управљања водама у складу и са Директивом Европске уније у погледу заштите животне средине.

У дискусији су учествовали народни посланици: Маријан Ристичевић, Драган Јовановић, проф. др Миладин Шеварлић, Горан Јешић, Милија Милетић, Верољуб Матић, Нада Лазић и Владимир Ђурић.

Одбор је већином гласова (12 за, 1 није гласао), а на основу члана 156. став 3. Пословника Народне скупштине одлучио да поднесе Народној скупштини следећи

 И з в е ш т а ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о пољопривреди и руралном развоју, у начелу.

Одбор је већином гласова (12 за, 1 против), а на основу члана 156. став 3. Пословника Народне скупштине одлучио да поднесе Народној скупштини следећи

 И з в е ш т а ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о подстицајима у пољопривреди и руралном развоју, у начелу.

Одбор је већином гласова (11 за, 1 уздржан, 1 није гласао), а на основу члана 156. став 3. Пословника Народне скупштине одлучио да поднесе Народној скупштини следећи

 И з в е ш т а ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о водама, у начелу.

За известиоца Одбора на седници Народне скупштине одређен је Маријан Ристичевић, председник Одбора.

Четврта тачка дневног реда- **Разно**

Маријан Ристичевић истакао је да се наша земља све више усклађује са заједничком пољопривредном политиком ЕУ, која посебну пажњу посвећује руралном развоју малих мешовитих пољопривредних газдинстава.

 Пошто других питања и предлога није било, седница је закључена у 16,35 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић